Kai! gaskiya a na fama da wani abu wai shi kirkirarren talauci a wannan kasar ta mu mai wadataccen albarkan man fetur da sauran albarkatun ma’adinai irinsu tantalaye, gwala-gwalai, dadin ta kuma manoma na samun yadda suke so (ga ruwan sama).
Dukkan ni’imomi Allah ya sauke su a wannan kasa mai suna Nijeriya amma duk da haka, mafiya rinjayen mutanen kasar ba su dandanon wannan ni’ima saboda wasu daidaiku sun yi babakere sai handamewa suke yi, tamkar mallakin uwayensu.
Kai ma na san, ka san akwai bakin kirkirarren talauci a wannan kasar, kuma ka san akwai arziki sosai a kasar. Komi na rayuwa sun bambanta tsakanin masu kudi da talakawa, wanda da gangan ne su masu kudin su ka ja layi tsakanin hidindimunsu da na talaka.
Arzikin Nijeriya tuntuni ya zama na gado, daga wadanda suke sarrafa shi sai iyalinsu da abokansu makusanta. Duk wanda bai cikinsu sai dai hancinshi ya sunsuno kamshi daga nesa.
Samun aiki shi ne babban kalubalen, saboda ma’aikatun da suke na gwamnati ne sun dade da komawa kasuwanni, sai da gumin goshi za a saurare ka. Idan su ka saurare ka, kai ne wanda za ka yi aiki ga takardunka komi tsaf – tsaf, amma kuma sai ka biya cin hanci.
Wannan bakin kirkirarren talauci da mutanenmu ke fama da shi al’amari ne da ke bukatar mafita tun kafin ya sauya ya zama wani abu na daban, tunda ya jima da fara sauya kamanni. Idan kai ka na samun abinci sau uku a rana, wani sau biyu ya ke samu, sannan akwai wanda sau daya ya ke samu, kai da yawa haka nan suke kwanciya cikinsu sai dai ruwan famfo.
Barayin gwamnati wadanda suke tsilla – tsilla da rashin gaskiya a ofisoshinsu, su ka tara makudan dukiya (ba su koshi kamar wuta) sun fi raina talaka fiye da kowa. Sai dai, su na manta cewa kudin da suke tinkaho da shi suke wani huhhura katon hanci da girman kai, hakkin wannan talakan da suke yi wa kallon banza ne su ka hana shi.
Sun sace dukiyar talakawa, amma ba a nan abin ya tsaya ba sai kuma su ka sa karar tsana da kyama ga duk talaka. Makarantun ‘ya ‘yansu daban da na ‘ya ‘yan talakawa, asibitocinsu daban da na talakawa, kasuwanninsu daban da na talakawa, abincinsu daban da na talakawa, yanzu ma sunayen ‘ya ‘yansu daban da na talakawa; suke da Ameerah, talakawa kuma na da su Kande.